कोयल को निकालने का प्रयास करते हुए दमकल विभाग कर्मी
– फोटो : वीडियो ग्रैब
विस्तार
अलीगढ़ महानगर के सुरेंद्र नगर में जमीन से करीब 50 फीट की ऊंचाई पर फंसी एक कोयल की जान करीब आठ घंटे तक चले अभियान के बाद बचा ली गई। इसके लिए पीपल फॉर एनीमल्स की संस्थापक मेनका गांधी को मुख्य अग्निशमन अधिकारी से मदद मांगनी पड़ी।
महानगर में जीव- जंतुओं के लिए काम करने वाली संस्था जीव दया फाउंडेशन की आशा सिसौदिया ने बताया कि उन्हें एक पीपल के पेड़ में कोयल के फंसे होने की सूचना मिली थी। काफी मशक्कत के बाद भी कोयल का रेस्क्यू (अभियान) करने में असफलता मिली। इस पर पुलिस, वन विभाग से भी मदद मांगी गई। चूंकि कोयल पीपल के जिस पेड़ पर फंसी हुई थी वह जमीन से करीब 50 फीट की दूरी थी।
इस पर सांसद व पीपल फॉर एनीमल्स की संस्थापक मेनका गांधी को जानकारी दी गई। उन्होंने फायर बिग्रेड के मुख्य अग्निशमन अधिकारी को फोन पर जानकारी देते हुए मदद मांगी। इस पर फायर ब्रिगेड की टीम ने सफलतापूर्वक अभियान चलाकर पीपल के पेड़ पर फंसी कोयल को बचा लिया। जीव दया फाउंडेशन से कल्पना वार्ष्णेय, रोहन, देवेश आदि उपस्थित रहे।